Damaras is die diamant in dié boerdery se kroon | Landbou
Damaras is die diamant in dié boerdery se kroon
Damara-ooie met lammers op aangeplante weiding waar hulle hul lammers beter teen roofdiere, soos jakkalse en rooikatte, kan beskerm. Daarom lam ál die ooie in een groot trop. Foto: Charl van Rooyen
Met 'n boerdery wat tans al die vierde, vyfde en sesde geslag van die Blumenthal-familie op sy werf het, weet mnr. Frank Blumenthal, sy seuns en 'n kleinseun reeds haarfyn wat op hul grond werk en wat nie werk nie. Deur die jare het hulle gevolglik 'n boerdery ontwikkel waarin uiteenlopende vertakkings ten beste werk.
Hul plase is tussen Hopetown en Orania aan die Vrystaatkant van die Oranjerivier geleë. Die boerdery verbou mielies, springmielies, koring en gars onder besproeiing uit die Oranjerivier, wat digby die plaas verbyvloei. Hulle het ook Damara-skape, wat uitstekend daar aangepas is, 'n kleinveeveilingslokaal waar hulle hul eie en ander boere se vee kan opveil, en ekotoerisme, wat wildkyk en -fotografie, kunsaashengel, 'n plaasgastehuis en konferensiegeriewe insluit.
Die boerdery, met die plaas Zandraai as hoofsentrum, kom al ses geslagte ver en tans is daar drie geslagte betrokke: Frank (wat Francois gedoop is), sy seuns, Fanie en Roy, dogter, Beulah, wat die betalings behartig, en kleinseun Francois (Fanie se seun).